
Szabadidő, időgazdálkodás, flow és autotelikus személyiség: összefüggésük és hatásuk a jóllétre

Bevezető: A mindennapi teedőket tekintve a legtöbb pozitív élmény a szabadidőben
tapasztalható. A szabadidő felhasználást kutatva Wang, Kao, Huan és Wu (2010)
megállapították, hogy a szabadidőgazdálkodás jobb életminőséggel függ össze. Az
időgazdálkodás pozitívan együtt járt több jóllétet növelő tényezővel. Az időgazdálkodás
közvetett módon is hozzáárulhat a jólléthez. A flow jólléttel való összefüggése is ismert. Az
autotelikus személyekre jellemző az olyan tevékenységvégzés, mely számukra önmagában
jutalmazó értékű. Az autotelikus személyek élik át a legtöbb flow-t a mindennapi életben, és ők
a legcéltudatosabbak és leginkább időgazdálkodóak. Célkitűzés: A kutatás célja az
időgazdálkodás, szabadidőgazdálkodás, a flow és az autotelikus személyiség pszichológiai
jóllétre és élettel való elégedettségre gyakorolt hatását, illetve ezen tényezők egymás közötti
összefüggéseit megvizsgálni, lehetséges mediáló hatásokat feltárni köztük. Módszer: Online
kérdőívcsomag felhasználásával 246 fő vett részt a kutatásban. A használt kérdőívek: Élettel
való Elégedettség Skála (SWLS), Pszichológiai Jóllét Skála, Autotelic Personality Scale,
Swedish Flow Proneness Questionnaire, Time Structure Questionnaire és Free time
management scale. A hipotézisek Pearson- és Spearman-féle korrelációval illetve többszörös
lineáris regressziós és mediációs vizsgálatokkal kerültek tesztelésre. Eredmények: A flow,
autotelikus személyiség, időgazdálkodás és szabadidőgazdálkodás együttesen erősebben
magyarázzák a pszichológiai jóllétet, mint az élettel való elégedettséget. A jóllét nem függ a
szabadidő mennyiségétől. A pszichológiai jóllétet az autotelikus személyiség, az élettel való
elégedettséget az időgazdálkodás magyarázta leginkább. Meglepő, hogy a flow-t erősebben
magyarázza az autotelikus személyiségnél az időgazdálkodás. Szintén nem várt eredmény,
hogy az autotelikusság közvetlenül erősebben magyarázza a jóllétet, mint indirekt módon a
flow-n keresztül. Diszkusszió: Javasolt a szabadidő eltöltési módjának további feltárása, és a
társas flow-élmény szociális jólléttel való kapcsolatának vizsgálata, és szükség van az
időgazdálkodás elméletének tisztázására.



